Mihál, Jozef, poslanec NR SR (2015-09-18):
Ďakujem, pani predsedajúca. Ja nadviažem hneď na slová kolega Brocku a na tie faktické poznámky, ktoré tu zazneli. No, vážené kolegyne za stranu SMER, hovoríte o tom, že príspevok na starostlivosť o dieťa sa zvýšil z 230 na 280 eur. To je horná hranica toho príspevku, aby som vám to spresnil. Nehovoríte o tom, že horná hranica príspevku pri obecnej škôlke sa znižuje z 230 na 80 a nehovoríte o tom – a nehovoril som o tom ani ja včera, takže to poviem teraz – nehovoríte o tom, že ten tretí príspevok na starostlivosť, ktorý je vo výške 41,10 eur, sa vôbec nemení nijako. Ani hore, ani dole. A prečo sa nemení? No, veď to je práve tá pointa, na ktorú upozornil aj môj predrečník kolega Brocka, ak príspevok na starostlivosť z 230 na 280, horná hranica stúpa, sú to v troch štvrtinách peniaze z Európskeho sociálneho fondu, v jednej štvrtine peniaze z rozpočtu ministerstva, čiže zo štátneho rozpočtu. Ten príspevok na starostlivosť vo výške 41 eur, ktorý sa poskytuje vtedy, keď sa o dieťa stará vlastne samotný rodič alebo stará mama a podobne, tak ten zostal, ten ste nezvýšili alebo nenavrhujete jeho zvýšenie zo 41,10 eura ani symbolicky, ani o cent. No a prečo? Lebo strýko Držgroš. Pretože, pretože toto sú peniaze, ktoré idú v plnej výške zo štátneho rozpočtu. Čiže tam nie ste ochotní pridať tým rodičom ani jeden jediný symbolický cent. V zákone o vianočnom príspevku ste skopírovali prechodné ustanovenie z minulého roka úplne od slova do slova, od bodky do čiarky a presne to isté znenie, ktoré bolo vlani, sa opakuje aj tohto roku, aby ste možno niektorým, nie celkom dobre už rozumejúcim dôchodcom, ktorí si myslia, že keď o 12 eur, tak to dostanú stále o 12 eur viac vyšší dôchodok. Je to jednorazová dávka o 12 eur. Pravidelný dôchodok, ktorý dostávajú každý mesiac, sa bude zvyšovať o 1,90 eura. Ak si, pán minister, myslíte, že takýmto trikom obalamutíte dôchodcov, ktorí vás budú teda hurá všetci voliť, tak to ste na obrovskom omyle, pretože nie každý je taký naivný, aby vám za jednorazových 12 eur hodil do urny hlas a hovoril o vás, aký ste úžasný, sociálny minister, pretože dôchodcovia už teraz sú pohoršení tým, že zvyšovanie dôchodkov, valorizácia od januára bude iba o 1,90 eura. Vyplýva to, samozrejme, z platnej legislatívy, ale tak ako teraz robíte prechodné ustanovenia do zákona o vianočných príspevkoch, je to to dôkaz toho, že keď sa chce, všetko sa dá. Aj zmeniť platná legislatíva. Veď predsa máte dosť na to hlasov. A vrátim sa k tomu, čo hovoril kolega Brocka. A vrátim sa k tomu úspechu, ktorý Slovensko dosiahlo v súdnom spore s Európskou komisiou. Áno, niekoľko rokov tu bol spor na úrovni Európskej komisie, či je alebo nie je vianočný príspevok štátna sociálna dávka, čo tvrdíme my, alebo či to je súčasť dôchodku, v podstate dávky zo Sociálnej poisťovne, zo sociálneho poistenia, čo tvrdila Európska komisia. Európsky súdny dvor rozhodol v náš prospech. Gratulujem, pán minister, úspešne ste dokončili to, čo sa vlieklo niekoľko vlastne funkčných období, cez niekoľko vlád tento súdny spor. Takže som rád, samozrejme, som rád a úprimne rád, že to takto dopadlo, pretože keby to dopadlo naopak, tak Slovensko by muselo platiť ako veľmi ťažké milióny do zahraničia, doplácania na týchto vianočných príspevkoch a príspevkoch ešte aj zdravotne odkázaným ľuďom. Čiže je dobre z pohľadu nášho rozpočtu, že to takto dopadlo. Ale v čom je ešte tá pointa? Ja to poviem, to isté, čo povedal kolega Brocka, ale trošku inak. Aj Európsky súdny dvor vlastne týmto rozhodnutím potvrdil to, čo teda deklarujeme my, že ide o štátnu sociálnu dávku. Vianočný príspevok je štátna sociálna dávka. Prosím pekne, rozmýšľajte zdravým rozumom. Kedy štát vypláca niekomu štátnu sociálnu dávku? No vtedy, keď ide o občana, ktorý má existenčné problémy, ktorý nemá príjem alebo má nízky príjem, potrebuje pomoc od štátu. Preto je tu systém štátnych sociálnych dávok. Jeho súčasťou je vianočný príspevok. No a teraz čo chcem povedať? Takže my tu tvrdíme vlastne cez zákon o vianočnom príspevku, že dôchodca s dôchodkom vyše 500 eur je v tak zlej sociálnej situácii, že potrebuje dostať vianočný príspevok, aby sme mu aspoň symbolicky na Vianoce zlepšili finančnú situáciu. Čiže ešte raz, tvrdíme cez zákon o vianočnom príspevku, že dôchodca s dôchodkom čistých vyše 500 eur, 512 či 513 je v zlej sociálnej situácii, a preto má nárok na túto jednorazovú výpomoc. Dobre, nech je to tak. Ale kde teda, pýtam sa, sú rodiny s deťmi, napríklad v situácii, kde majú dve malé deti, matka je na rodičovskom príspevku, 203,20 eur mesačne, dostávajú daňový bonus, dostávajú prídavky nejakých 45 eur mesačne na jedno dieťa, 90 dokopy, to sme spolu na necelých 300 eurách čistého a zostáva na otcovi, aby pre tú rodinu zarobil ďalšie financie, aby mali slušný život. Ak by prepočítane tí štyria ľudia, dve malé deti a dvaja rodičia, mali 500 eur čistého, to by ten otec musel zarobiť 1 700 eur mesačne čistého. V ktorých rodinách, ktoré sú v takejto situácii to takto funguje? Prakticky v žiadnej. Ak takto živí rodinu len otec, matka je na rodičovskom príspevku, sú tam skromné prídavky na deti alebo daňový bonus, ktorý otec dokáže zarobiť 1 700 eur čistého? Skôr je to tak, že ten otec, keď má aj dve roboty, zarobí 700-800 eur možno v čistom, a to je všetko. Aký tam potom vychádza priemerný príjem v čistom na jedného člena domácnosti? No okolo 200, možno 300 eur. Viac ako polovica dôchodcov má vyšší dôchodok. Oni majú nárok na vianočný príspevok, takáto rodina žiadny vianočný príspevok nedostane. Nad tým sa treba zamyslieť. Treba sa zamyslieť nad tým, že ste nijakým spôsobom nevylepšili mladým rodinám podmienky pokiaľ ide o daňový bonus, pokiaľ ide o prídavky na deti, pokiaľ ide o rodičovské príspevky. Tieto tri formy pomoci rodinám už tretí rok stagnujú na tej istej výške. A chcem sa na vianočný príspevok pozrieť ešte z iného uhľa pohľadu. Pred pár dňami ste, pán minister, mali milú návštevu pred bránami ministerstva. Boli tam ľudia, ktorí zastupovali neverejných poskytovateľov sociálnych služieb. Žiadali tak ako tu v parlamente na dni otvorených dverí, žiadali pred pár dňami pred bránami vášho ministerstva, aby ste zlepšili podmienky financovania sociálnych služieb, samozrejme, z ich pohľadu a v tom majú pravdu, najmä pokiaľ ide o neverejných poskytovateľov. Tie čísla neoklamete nijako. To sú jednoducho fakty. Neverejní poskytovatelia, a teda nejde o nich, ide o ich klientov. Klienti, ktorí, teda dôchodcovia alebo zdravotne postihnuté osoby, ktorí sú v zariadeniach, ktoré prevádzkujú neverejní poskytovatelia sociálnych služieb, títo klienti dostávajú od štátu, resp. od samospráv menej peňazí ako dostávajú klienti samosprávnych zariadení financovaných napríklad vyššími územnými celkami. A to je jednoducho nespravodlivé. Ako na to príde dôchodca, ktorý je u neverejného, u súkromného poskytovateľa v súkromnom zariadení pre seniorov, že na neho štát a samospráva dá menej, menej mu pomôže, ako pomáha tomu, kto je v obecnom alebo VÚC-karskom zariadení? Veď to nemá logiku, to je nespravodlivé. Treba s tým urobiť poriadok. Pre tých, ktorí, ako je obvyklé vo faktických poznámkach, budú hovoriť o tom, a čo som urobil ja, keď tu teraz rozprávam, mal som robiť, keď som bol minister. Prosím, pozrite si v zákone o sociálnych službách § 78 a to je paragraf, ktorý som po sebe nechal. Nie je to veľa, ale aj to zariadeniam pomáha, pretože dostávajú zo zákona podľa tohto paragrafu napríklad 320 eur, ktoré im nikto nemôže škrtnúť, na jedného klienta v zariadení pre seniorov napríklad. Bol som teraz na Kysuciach, len tak, zhodou okolností som sa zastavil v jednom zariadení v dedinke Rudina, kde mi pani riaditeľka hovorí toto, toto, a tak na vás radi spomíname. Ja som sa až hanbil, že, prepánajána, čo mi tu rozprávate ako, ja nepotrebujem žiadne ovácie. Radi spomíname na to, že ste pred tými troma rokmi toto zabezpečil a odvtedy máme aspoň akú-takú stabilitu, lebo dovtedy nemali ani to. Pán minister, vy a vaša vláda máte priestor štyri roky na to, aby ste v tejto krajine, na Slovensku urobili zmeny na prospech občanov. Ste dokonca vláda jednej strany. To znamená, že nemôžete sa ani nijako vyhovárať, že vy by ste aj chceli, ale ten iný minister z inej partaje vám v tom bráni. Ja som čakal, že za tie štyri roky vášho nerušeného pokojného vládnutia niečo urobíte, pokiaľ ide o zákon o sociálnych službách. Neurobili ste prakticky nič. Viete, že ja som vám v šuflíkoch nechal rozrobené veci. Snažil som sa o to, aby tento zákon, ten č. 48/2008 Z. z., ktorý napísala pani Tomanová, aby bol nahradený modernejším, lepším zákonom, a hlavne zákonom, ktorý by garantoval systémové financovanie zariadení sociálnych služieb, či verejných, alebo neverejných poskytovateľov. Vy ste to, čo som po sebe nechal, ignorovali a za tie štyri ste reálne neurobili pre sociálne služby vlastne nič. Takéto odrobinky, že tu pridáme vianočný príspevok o 12 eur, to je výsmech. Mali ste štyri roky čas na to, aby ste systémovo zmenili sociálne služby na Slovensku, ich fungovanie, ich financovanie. Verím, že by ste s ministrom Kažimírom, keby ste chceli, keby ste na to mali, našli spoločnú reč. Neurobili ste to. Namiesto toho tu ponúkate dôchodcom takéto odrobinky a hurá, veď vás budú voliť. Tí, ktorí sú v zariadeniach sociálnych služieb, vedia, že ste pre nich neurobili nič. Je to veľmi smutné. Mali ste tú možnosť, nevyužili ste ju. Mimochodom, ešte jeden osobný príbeh. Šéfka odboru pani Brichtová, ktorá je rešpektovaná odborníčka v tejto oblasti, dostala od vás výpoveď. Čiže toto je len taký ešte malý osobný nešťastný príbeh jednej osoby, ktorá tu dvadsať rokov bojuje za fungovanie sociálnych služieb, a vy ste jej ukázali dvere na ministerstve. Toto sú vaše výsledky. Takže ak si myslíte, že takýmito trikmi na svoju stranu dostanete dôchodcov, tak to ste, podľa môjho názoru, na veľkom omyle.